กรมควบคุมมลพิษ (คพ.) เดินหน้ายกระดับคุณภาพน้ำ 59 แหล่งน้ำผิวดิน 166 พื้นที่ทะเลชายฝั่งภายในปี 2570
กรมควบคุมมลพิษ (คพ.) เดินหน้ายกระดับคุณภาพน้ำ 59 แหล่งน้ำผิวดิน 166 พื้นที่ทะเลชายฝั่งภายในปี 2570                 นายประลอง ดำรงไทย อธิบดีกรมควบคุมมลพิษ (คพ.) กล่าวว่า กรมควบคุมมลพิษ (คพ.) ได้จัดทำแผนการจัดการคุณภาพน้ำ ระยะ 20 ปี (พ.ศ. 2561 – 2580) แล้วบรรจุไว้ในแผนแม่บทการบริหารจัดการทรัพยากรน้ำ พ.ศ. 2561 – 2580 เพื่อเป็นกรอบแนวทางการบริหารจัดการคุณภาพน้ำของประเทศ ด้วยการกำหนดเป้าหมายจะฟื้นฟูและยกระดับคุณภาพน้ำในแหล่งน้ำผิวดิน 59 แหล่งน้ำ และทะเลชายฝั่ง 166 พื้นที่ ให้มีคุณภาพน้ำเป็นไปตามประเภทการใช้ประโยชน์ที่กำหนดภายในปี 2570 ปัจจุบันมีแหล่งน้ำผิวดินเพียง  8 แหล่งน้ำ และทะเลชายฝั่ง 82 พื้นที่ ที่มีคุณภาพน้ำเป็นไปตามประเภทการใช้ประโยชน์ที่กำหนด ซึ่งปีนี้  คพ. กำหนดพื้นที่ยกระดับคุณภาพน้ำให้เป็นไปตามประเภทการใช้ประโยชน์ที่กำหนด 16 แหล่งน้ำ 1 พื้นที่ ประกอบด้วย ภาคเหนือ 3 แหล่งน้ำ คือ แม่น้ำน่าน แม่น้ำยม และแม่น้ำปิง // ภาคกลาง 3 แหล่งน้ำ คือ แม่น้ำเจ้าพระยา แม่น้ำท่าจีน และแม่น้ำป่าสัก // ภาคตะวันออกเฉียงเหนือ 3 แหล่งน้ำ คือ แม่น้ำมูล แม่น้ำชี และแม่น้ำพอง // ภาคตะวันออก 7 แหล่งน้ำ คือ แม่น้ำบางปะกง แม่น้ำปราจีนบุรี แม่น้ำนครนายก แม่น้ำจันทบุรี แม่น้ำพังราด แม่น้ำเวฬุ และแม่น้ำประแสร์ และภาคใต้ 1 พื้นที่ คือ เกาะสมุย โดยได้สำรวจสภาพแหล่งน้ำและแหล่งกำเนิดมลพิษที่สำคัญในพื้นที่ เพื่อนำข้อมูลมาวิเคราะห์สถานการณ์ปัญหาและกำหนดแนวทางการแก้ปัญหา พร้อมทั้ง จัดทำเป็นแผนปฏิบัติการยกระดับคุณภาพน้ำและประชุมหารือร่วมกับหน่วยงานที่เกี่ยวข้องในพื้นที่ช่วงเดือนกุมภาพันธ์ – เมษายนที่ผ่านมา                  อธิบดีกรมควบคุมมลพิษ (คพ.) กล่าวย้ำถึงแผนปฏิบัติการยกระดับคุณภาพน้ำ ว่า มีด้วยกัน 5 มาตรการสำคัญ คือ ป้องกัน ควบคุม กำกับดูแล และบังคับใช้กฎหมาย // ลดการระบายน้ำเสียลงสู่แหล่งน้ำ // ติดตามตรวจสอบ และการเฝ้าระวังคุณภาพน้ำ // ปรับปรุงสภาพแวดล้อมและระบบนิเวศของแหล่งน้ำ และสุดท้าย สร้างการมีส่วนร่วมและจิตสำนึกให้กับทุกภาคส่วน ขณะเดียวกันได้จัดทำเป็นแผนปฏิบัติการฯ รายจังหวัดในแต่ละลุ่มน้ำ เพื่อเป็นกรอบแนวทางให้แต่ละจังหวัดดำเนินการตามที่กำหนดไว้ในแผนปฏิบัติการและขับเคลื่อนแผนปฏิบัติการยกระดับคุณภาพน้ำ โดย คพ. จะจัดส่งไปยัง สทนช. เพื่อเสนอคณะกรรมการลุ่มน้ำและคณะกรรมการทรัพยากรน้ำแห่งชาติต่อไป